‘‘আসক্ত পুনর্বাসন সংস্থা (আপস)’’ একটি অরাজনৈতিক বহুমুখী সমাজ কল্যাণমূলক স্বেচ্ছাসেবী প্রতিষ্ঠান। ইহা বাংলাদেশের মাদকসেবী/মাদকাসক্তদের মানসিক ও শারীরিক চিকিৎসা সেবায় একটি জনকল্যাণ মূলক প্রতিষ্ঠান। এ জাতীয় প্রতিষ্ঠানগুলোর মধ্যে প্রথম সম্পূর্ণ স্ব-উদ্যোগে লক্ষ্মীপুর,ঝাউতলা, মিঠুরমোড়, রাজশাহীতে এই প্রতিষ্ঠানটি ১৯৯৯ ইং সনের প্রথম দিকে ৫ জন মাদকাসক্ত নিয়ে কার্যক্রম শুরু করে। ২০০১ ইং সন পর্যন্ত অর্থাৎ তিন বছরের ব্যবধানে প্রতিষ্ঠানটির ঈর্ষান্বিত সাফল্য সুধী মহলে বেশ প্রশংসিত হয়। গতানুগতিক সাফল্যের এই অব্যাহত ধারা অভিভাবক মহল ও মাদকাসক্তদের দৃষ্টি গোচর হয়। ‘‘আপস’’ এর উত্তরোত্তর সাফল্য দেখে অভিভাবক মহল তাদের মাদকাসক্ত সন্তান ও মানসিক রোগীদের মাদক গ্রহণের ফলে জেল খানায় বা গৃহবন্দী না রেখে ‘‘আপস’’-এর দরজায় দিন দিন (Knock) করতে থাকে । পরবর্তীতে ২০০২ ইং সন থেকে ‘‘আপস’’ বিভিন্ন আন্তর্জাতিক দাতা গোষ্ঠীর সাথে পার্টনারশিপ হিসেবে ফান্ড গ্রহণ করত: সফলভাবে কার্যক্রম পরিচালনা করে আসছে। উল্লেখ থাকে যে, বর্তমান গ্লোবাল ফান্ডের অর্থায়নে সেভ দ্যা চিলড্রেন এর ব্যবস্থাপনায় এইচআইভি প্রকল্পটি পরিচালিত হচ্ছে। এ প্রকল্পে অধিভুক্ত হয়ে ‘‘আপস’’ প্রতি মাসেই ১৫-২০ জন মাদকসেবীর চিকিৎসা দিয়ে আসছে। বাংলাদেশের বিভিন্ন জেলা থেকে এসে মাদকের ধরণ অনুযায়ী মাদকাসক্তরা এখানে চিকিৎসা গ্রহণ করছে। মাদকাসক্তদের দীর্ঘ মেয়াদী ইনডোর চিকিৎসা প্রদানের পর তাদের সুস্থ স্বাভাবিক জীবন যাপনের জন্য পরিবারে ও সমাজে ফিরিয়ে দেওয়া এবং তাদের স্বাবলম্বী করাই আপসের মূল উদ্দেশ্য।